Twee sterf in grusame botsing in KZNFoto: Netcare 911 Chris Botha, woordvoerder van Netcare 911, het gesê die gru-ongeluk het omstreeks 17:40 op Rosemead Main-weg plaasgevind. Dit blyk dat een van die voertuie in die baan met aankomende verkeer oorgegaan het, vermoedelik om ŉ ander voertuig verby te steek, toe dit reg van voor teen ŉ aankomende motor gebots het. “Stukke van die twee voertuie was oor die hele pad gesaai en dit was duidelik dat die voertuie mekaar teen ŉ hoë spoed getref het,” het Botha gesê. “Die twee bestuurders was in die wrakstukke vasgevang en albei is dood weens die uitgebreide beserings wat hulle opgedoen het.” Drie ander passasiers is uit die wrakstukke gehaal. Een was ernstig beseer en die ander twee het slegs ligte beserings opgedoen. “Die polisie was op die toneel om die botsing te ondersoek,” het Botha gesê.